Notre-Dame'i tulekahju

Tulekahju puhkemine ja kulg

Tulekahju sai alguse tõenäoliselt kella 18.20 paiku, sest sel ajal kuulsid turvatöötajad esimest korda tulekahjualarmi. Kirikus oli vahetult enne seda kell 18.15 alanud missa. Samal päeval algas katoliku kirikus ülestõusmispühade eelne vaikne nädal. Inimesed evakueeriti, kuid põlengut esialgu ei märgatud. Alarm käivitus uuesti kell 18.43 ja siis märkasid turvatöötajad ka suitsu. Sündmuspaigal viibinute sõnul suleti ootamatult katedraali uksed ja katuselt hakkas tulema valget suitsu. Hiljem muutus suits mustaks, mis viitas puidu põlemisele.

Hädaabiteenistuste reageering

Politsei evakueeris inimesed Île de la Cité saarelt, kus Notre Dame asub, ning saarele pääs suleti. Pealtvaatajad kogunesid põlengut ja selle kustutamist vaatama Seine'i jõe kallastele. Põlengut kustutas üle 400 päästja kogu Pariisist. Suuremad leegid kustutati kella 23.30 paiku (CEST). Tulekahju kuulutati kustutatuks kell 3.30 hommikul.
Pariisi politsei teatas, et keegi põlengus surma ei saanud, kuid üks päästja ja kaks politseinikku said kergelt vigastada.

Kahjustused

Tund pärast põlengu avastamist oli katedraali katus ja haritorn leekides. Haritorn varises hiljem kiriku võlvlaele. Tules hävis suur osa tammepuidust katusekonstruktsioone. Katus oli kaetud umbes 210 tonni seatinaga, mis tulekahju ajal sulas, tekitades toksilisi gaase. 
Põlengu ajal kardeti, et varisev katus võib kiriku võlvlage vigastada. Võlvide varingu korral oleksid hoone kahjustused olnud palju suuremad. Kuna võlvid pidasid vastu, ei kukkunud põlev katus kiriku sisemusse. Tulekahjus hävis haritorn ja umbes kaks kolmandikku katusest. Renoveerimistööde tõttu viidi mõni päev enne põlengut restaureerimisele haritorni ümbritsenud 12 apostli ja nelja evangelisti vasest kujud, mistõttu need pääsesid hävimisest. Siseministeeriumi teatel õnnestus päästa vähemalt 30 protsenti suure kunstiväärtusega esemetest.

Uurimine

Mõni tund pärast tulekahju algust algatasid pädevad organid juurdluse põlengu põhjuste väljaselgitamiseks. Tulekahju põhjused on ebaselged, asja käsitletakse tahtmatult põhjustatud õnnetusena.

Reaktsioonid

Pariisi linnapea Anne Hidalgo on juhtunut kirjeldanud kohutavana.

Rahvusvahelised reaktsioonid

Paljud riigid ja organisatsioonid ning nende juhid avaldasid Prantsusmaale tulekahju pärast kaastunnet, teiste hulgas Saksamaa kantsler Angela Merkel, Ameerika Ühendriikide president Donald Trump ja Ameerika Ühendriikide esimene leedi Melania Trump, Suurbritannia peaminister Theresa May, Kanada peaminister Justin Trudeau, Norra peaminister Erna Solberg, Hispaania peaminister Pedro Sánchez, Itaalia peaminister Giuseppe Conte, Belgia peaminister Charles Michel, Austria kantsler Sebastian Kurz, Hiina Rahvavabariigi president Xi Jinping, Portugali president Marcelo Rebelo de Sousa, Egiptuse president ‘Abd al-Fattāḩ Khalīl as-Sīsī, Bahreini kuningas Ḩamad ibn ‘Īsá Āl Khalīfah, Maroko kuningas Mohammed VI, Austraalia peaminister Scott Morrison, Hollandi peaminister Mark Rutte, Iisraeli president Reuven Rivlin, Soome president Sauli Niinistö, Eesti peaminister Jüri Ratas, Euroopa Ülemkogu eesistuja Donald Tusk, Euroopa Komisjoni president Jean-Claude Juncker, ÜRO peasekretär António Guterres, Vatikan ja paavst Franciscus.

Korjandus katedraali taastamiseks

Tulekahju toimumise ööl teatas president Emmanuel Macron, et katedraal ehitatakse uuesti üles ning taastamistööde rahastamiseks luuakse rahvusvaheline korjandus.

Prantsusmaa ettevõtted

Põlengule järgnenud päeval teatas Prantsuse ettevõtja ja miljardär François-Henri Pinault, et annetab oma perekonnale kuuluva investeerimisfirma Groupe Artémis varast 110 miljonit eurot Notre-Dame'i taastamiseks. Varsti teatas ka LVMH omanik ja miljardär Bernard Arnault, et tema ja ta perekond toetavad taastamistöid täiendava 200 miljoni euroga. Prantsuse energiaettevõtte Totali tegevjuht Patrick Pouyanne ütles Reutersile, et ettevõte annetab taastamistöödeks 110 miljonit eurot. Tehnikafirma Capgemini lubas annetada täiendavad 1 miljon eurot. L'Oreal teatas, et toetavad taastamistöid 200 miljoni euroga. Fimalac toetab taastamistöid 10 miljoni euroga, Bouygues Telecom 10 miljoni euroga, JCDecaux 20 miljoni euroga, Societe Generale 10 miljoni euroga. Crédit Agricole otsustas toetada Notre-Dame taastamistöid 5 miljoni euroga. Groupe Casino teatas 16. aprill, et firma osaleb taastamistööde finantseerimises. BPCE teatas 16. aprill, et toetab 10 miljoni euroga Notre-Dame'i taastamistöid. BNP Paribas toetab taastamistöid 20 miljoni euroga ja AXA 10 miljoni euroga. Prantsuse videomängude tootja Ubisoft toetab taastamistöid 500 000 euroga; Notre Dame'i ülesehitamiseks kasutatakse Ubisofti Assassin's Creed Unity videomängu.
Lennufirma Air France teatas, et pakub tasuta lende ekspertidele, kes tuuakse Notre-Dame'i renoveerima.

Prantsusmaa linnad, piirkonnad, regioonid

Taastamistöödeks lubasid raha eraldada ka Prantsusmaa Île-de-France'i piirkond (10 miljonit eurot) ja Pariisi linnavalitsus (50 miljonit eurot). Auvergne-Rhône-Alpes'i piirkond lubab eraldada taastamistöödeks 2 miljonit eurot. Occitanie piirkond lubab eraldada 1,5 miljonit eurot taastamistöödeks. Alpes-Maritimesi departemang ja Toulouse Métropole lubavad mõlemad eraldada 1 miljon eurot katedraali taastamistöödeks.

Rahvusvahelised annetajad

Ungari linna Szegedi esindaja teatas, et linn annetab Notre-Dame'i taastamistöödeks 10 000 eurot, viidates 1879. aastal Pariisi linnavalitsuselt saadud finantsabile, mis anti Szegedi tabanud üleujutuse põhjustatud kahjude likvideerimiseks. Apple'i tegevjuht Tim Cook teatas 16. aprillil, et firma osaleb taastamistööde finantseerimises. Henry Kravis ja Mariee-Josée Kravis annetasid 8,8 miljonit eurot Notre-Dame'i taastamistöödesse. Euroopa Keskpank toetab taastamistöid 9 miljoni euroga. Firma UiPath on lubanud annetada 1 miljon eurot taastamistöödeks. Notre Dame'i ülikool annetab 100 000 dollarit taastamistöödeks. Rateli (50 000 €) ja Safra (10 000 000€) perekonnad annetavad kokku 10 050 000 eurot katedraali taastamiseks. Walt Disney Comapny toetab katedraali ülesehitamist 4,42 miljoni euroga.